මොවුන් ඊයේ අධිකරණය වෙත ඉදිරිපත් කළ අවස්ථාවේදී පැමිණිල්ල වෙනුවෙන් පෙනී සිටි රජයේ ජ්‍යෙෂ්ඨ නීතිඥ ලක්මාලි කරුණානායක මහත්මිය කරුණු දක්වමින් සැකකරුවන් රඳවා තබා ගැනීමේ කාලසීමාව අවසන් නිසා ඔවුන් රිමාන්ඩ් භාරයට පත්කරන ලෙස ඉල්ලා සිටියේය.ඒ අවස්ථාවේ පළමුවන සැකකරු වෙනුවෙන් පෙනී සිටි නීතිඥවරයා තම සේවා දායකයාට ඇපදීම පිළිබඳ නීතිපතිවරයාගේ අදහස් හෙට දින ඉදිරිපත් කරන බව රජයේ නීතිඥවරිය දන්වා සිටි නිසා අද දින ඔහුට ඇප ඉල්ලීමක් තමා නොකරන අතර හෙට දිනයේ ඔහුට ඇපදීමට විරුද්ධ වුවහොත් ඇප ඉල්ලීම සඳහා අධිකරණයට කරුණු ඉදිරිපත් කරන බව කියා සිටියේය.අනතුරුව තුන්වන සැකකරු වෙනුවෙන් පෙනී සිටි නීතිඥවරයා අධිකරණය වෙත කරුණු දක්වමින් තම සේවාදායකයා ජනරාල් සරත් ෆොන්සේකා මහතාගේ රටපුරා සිටි නියෝජිතන් 130 දෙනෙකු සම්බන්ධීකරණය කළ අයකු වන අතර, එයින් 90 දෙනෙකුගෙන් පමණ රහස් පොලීසිය කටඋත්තර ගෙන ඇති බවත් එසේ ලබා ගන්නා ලද කටඋත්තර එකකින්වත් තම සේවා දායකයා රජය පෙරළීමේ කුමන්ත්‍රණයකට කිසිම අයුරකින් සම්බන්ධ නොවූ බව හෙළි වී ඇතැයි කීය.කිසිම සාක්කියක් හෝ පදනමක් නැතිව ඔහු රිමාන්ඩ් භාරයට පත් නොකර ඔහු නිදහස් කරන්නැයි නීතිඥවරයා වැඩිදුරටත් ඉල්ලා සිටියේය.